ΑΝΩΤΑΤΟ ΔΙΚΑΣΤΗΡΙΟ

ΔΙΚΑΙΟΔΟΣΙΑ ΔΥΝΑΜΕΙ ΤΟΥ ΑΡΘΡΟΥ 9(3)(γ) ΤΟΥ Ν.33/1964

ΑΙΤΗΣΗ ΓΙΑ ΧΟΡΗΓΗΣΗ ΑΔΕΙΑΣ

**ΑΙΤΗΣΗ ΑΡ. 1/2023**

**22 Νοεμβρίου, 2023**

[Γ.N. ΓΙΑΣΕΜΗΣ, Λ. ΔΗΜΗΤΡΙΑΔΟΥ-ΑΝΔΡΕΟΥ, Α. ΔΑΥΙΔ, Δ/ΣΤΕΣ]

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Ν.Ν.

ΑΝΑΦΟΡΙΚΑ ΜΕ ΝΟΜΙΚΑ ΘΕΜΑΤΑ ΠΟΥ ΠΡΟΚΥΠΤΟΥΝ ΑΠΟ ΤΗΝ ΑΠΟΦΑΣΗ ΤΟΥ ΔΕΥΤΕΡΟΒΑΘΜΙΟΥ ΟΙΚΟΓΕΝΕΙΑΚΟΥ ΔΙΚΑΣΤΗΡΙΟΥ ΣΤΗΝ ΈΦΕΣΗ 6/2008 ΗΜΕΡΟΜΗΝΙΑΣ 20.10.2022

ΜΕΤΑΞΥ:

Ν.Ν.

Αιτητή

- και -

Ν.Ν.

Καθ’ ης η αίτηση

---------------------

*Αιτητής, εμφανίζεται προσωπικά*

*Ρ. Χαραλάμπους (κα) για Ν. Παπαγεωργίου ΔΕΠΕ, για Καθ΄ ης η Αίτηση*

------------------------

**Η απόφαση του Δικαστηρίου είναι ομόφωνη και θα δοθεί από τον**

**Δικαστή Γ.Ν. Γιασεμή.**

----------------------------

**Α Π Ο Φ Α Σ Η**

**ΓΙΑΣΕΜΗΣ, Δ.**  Στις 20.10.2022, το Δευτεροβάθμιο Οικογενειακό Δικαστήριο απέρριψε την Έφεση Άρ. 6/2022, του αιτητή στην παρούσα διαδικασία. Η απόφαση, του εν λόγω Δικαστηρίου, οδήγησε σε τελεσιδικία τη διαφορά, στην οποία αυτή αφορούσε. Αργότερα, τον επόμενο χρόνο, τέθηκε σε λειτουργία, από την 1.7.2023, το Ανώτατο Δικαστήριο, δυνάμει του ***άρθρου 3(8)(α)[[1]](#footnote-1)*** του περί ***Απονομής της Δικαιοσύνης (Ποικίλαι Διατάξεις) Νόμου του 1964 ως (Αρ.3) του 2022, (Ν.33/1964), (ο Νόμος).*** Με βάση το ***Άρθρο 155.1[[2]](#footnote-2) του Συντάγματος***, το Ανώτατο Δικαστήριο, μεταξύ άλλων, έχει δικαιοδοσία να επιλαμβάνεται και να αποφασίζει επί θεμάτων ενώπιον του σε τρίτο βαθμό.

Γενικά, οι δικαιοδοσίες του Ανωτάτου Δικαστηρίου, εξειδικεύονται στο ***άρθρο 9(3) του Νόμου.*** Ο αιτητής, υπέβαλε την υπό εξέταση αίτηση, κατ’ επίκληση, ειδικά, της πρόνοιας στο ***άρθρο 9(3)(γ).*** Με αυτή ζητά άδεια να θέσει ενώπιον του Ανωτάτου Δικαστηρίου προς εξέταση, σε τρίτο βαθμό, τη λανθασμένη, όπως θεωρεί, απόφαση του Δευτεροβάθμιου Οικογενειακού Δικαστηρίου. Το ***άρθρο 9(3)(γ) του Νόμου,*** προβλέπει συναφώς, το εξής:

«9. (3) Από την 1η Ιουλίου 2023, το Ανώτατο Δικαστήριο-

(α) ……………………………………………………………………………………

(β) …………………………………………………………………………………….

(γ) αποφασίζει σε τρίτο και τελευταίο βαθμό βάσει αιτήσεως, η οποία υποβάλλεται από τον Γενικό Εισαγγελέα της Δημοκρατίας ή οιονδήποτε των διαδίκων κατόπιν αδείας παραχωρουμένης υπό του ιδίου και κατόπιν προηγηθείσας διαδικασίας πολιτικής ή ποινικής εφέσεως επί νομικών θεμάτων τα οποία προκύπτουν από την απόφαση του Εφετείου και συναρτώνται με τη διαφοροποίηση πάγιας νομολογίας ή με την ανάγκη ορθής ερμηνείας, είτε πρωτογενούς είτε δευτερογενούς ουσιαστικής νομοθετικής διατάξεως, ή με μείζον ζήτημα δημοσίου συμφέροντος ή γενικής δημόσιας σημασίας ή συνοχής του δικαίου επί συγκρουομένων ή αντιφατικών αποφάσεων του Εφετείου, κατά την υπ’ αυτού ενασκουμένη  πολιτική ή ποινική δικαιοδοσία**……»**

Ως εκ τούτου, από την 1.7.2023, το Ανώτατο Δικαστήριο, δύναται, κατ’ επίκληση του ***άρθρου 9(3)(γ) του Νόμου,*** να αποφασίζει σε τρίτο βαθμό *«επί νομικών θεμάτων τα οποία προκύπτουν από την απόφαση του Εφετείου»,* και μόνο. Πρόκειται για το Εφετείο το οποίο εγκαθιδρύθηκε δυνάμει του ***άρθρου 3Α(1) του Νόμου,*** όπως τούτο καθορίζεται στο ερμηνευτικό ***άρθρο 2***[[3]](#footnote-3) αυτού, και από την 1.7.2023, λειτουργεί ως Δευτεροβάθμιο Δικαστήριο. Συνακόλουθα, το Ανώτατο Δικαστήριο δεν έχει δικαιοδοσία, όπως θεωρεί ο αιτητής,να αποφασίσει σε τρίτο βαθμό σε σχέση με την ορθότητα της απόφασης τού Δευτεροβάθμιου Οικογενειακού Δικαστηρίου, η οποία εκδόθηκε πριν από την πιο πάνω ημερομηνία. Επιπρόσθετα, σημειώνεται πως, εν πάση περιπτώσει, στη βάση του ***Κ.10(1) των Κανονισμών του Ανωτάτου Δικαστηρίου του 2023***, η αίτηση καταχωρίστηκε εκτός της προβλεπόμενης περιόδου των 42 ημερών και επομένως είναι εκπρόθεσμη.

Παρεμπιπτόντως, σημειώνεται, επίσης, πως το Δευτεροβάθμιο Οικογενειακό Δικαστήριο, έπαψε να υφίσταται από την 30.6.2023. Σύμφωνα δε, με το ***άρθρο 21(1) του περί Οικογενειακών Δικαστηρίων Νόμου του 1990, (Ν.23/1990),*** όπως αυτός τροποποιήθηκε, ειδικά, από τον ομώνυμο ***Νόμο 20(Ι)/2023,*** τούτο αντικαταστάθηκε από το Εφετείο. Συγκεκριμένα, το νέο ***άρθρο 21(1)***  προβλέπει ότι *«Οι αποφάσεις των Οικογενειακών Δικαστηρίων υπόκεινται σε έφεση ενώπιον του Εφετείου, στο οποίο ανατίθεται από τον Πρόεδρο του Εφετείου, με την έγκριση του Ανωτάτου Δικαστηρίου, η άσκηση δευτεροβάθμιας πολιτικής δικαιοδοσίας ή/και δικαιοδοσίας επί των δικαστηρίων ειδικής δικαιοδοσίας*.»

Επομένως, για τον πιο πάνω λόγο, η αίτηση του αιτητή δεν μπορεί να επιτύχει και απορρίπτεται. Επιδικάζονται έξοδα υπέρ της καθ’ ης η αίτηση και εναντίον του αιτητή. Αυτά να υπολογιστούν από την Πρωτοκολλητή και να εγκριθούν από το Δικαστήριο.

Γ.Ν. ΓΙΑΣΕΜΗΣ, Δ.

 Λ. ΔΗΜΗΤΡΙΑΔΟΥ-ΑΝΔΡΕΟΥ, Δ.

Α. ΔΑΥΙΔ, Δ.

 /γκ

1. ***3(8)(α)*** *Το Δικαστήριο από την 1η Ιουλίου 2023, λειτουργεί ως Ανώτατο Συνταγματικό Δικαστήριο και ως Ανώτατο Δικαστήριο, έκαστο των οποίων ασκεί δικαιοδοσία, κατά τα προβλεπόμενα στις διατάξεις του άρθρου 9.* [↑](#footnote-ref-1)
2. ***155.1*** *Επιφυλασσομένης της δικαιοδοσίας του Ανωτάτου Συνταγματικού Δικαστηρίου δυνάμει του άρθρου 146, το Ανώτατο Δικαστήριο κέκτηται δικαιοδοσία να αποφασίζει, σε διά νόμου προβλεπομένη περίπτωση και, ως νόμος ήθελε ορίσει, επί αποφάσεως εκδιδομένης υπό του Εφετείου και επί εφέσεως παραπεμπομένης ενώπιόν του υπό το Εφετείο κατά αποφάσεως οιουδήποτε άλλου δικαστηρίου, πλην του Ανωτάτου Συνταγματικού Δικαστηρίου και του Διοικητικού Δικαστηρίου, όπως και επί άλλων θεμάτων ως νόμος ήθελε ορίσει..* [↑](#footnote-ref-2)
3. ***2.-(1)*** *«΄Εφετείο΄ σημαίνει το διά του άρθρου 3Α καθιδρυόμενο δικαστήριο.»* [↑](#footnote-ref-3)